So bêre of skenk jy borsmelk
JY LEES NOU So bêre of skenk jy borsmelk
Vervaardig jy meer borsmelk as wat jou baba nodig het? Jy kan dit bêre vir wanneer jy nie by jou baba kan wees nie, of jy kan behoeftige babas help deur dit aan 'n melkbank te skenk. Ons vertel jou hoe om borsmelk te bêre en skenk.
Hoe jy borsmelk skenk
Daar is verskeie melkbanke in Suid-Afrika wat spesialiseer in die versamel en verskaf van borsmelk aan babas in hospitale, weeshuise en sorgsentrums. Volgens die Ithemba Lethu-melkbank in KwaZulu-Natal is minstens vier skenkers nodig om een baba te help voed. Alle skenkers word gekeur voor donasies aanvaar word, en die melk word gepasteuriseer voor die babas dit kry.
Hoe jy borsmelk bêre
Melk moet altyd in 'n steriele houer geplaas word – 'n glasfles met 'n deksel of 'n harde plastiekhouer met 'n deksel. Gebruik maskeerband om die houers met die datum te merk, en met jou naam en skenkernommer as jy die melk skenk. Jy moet die melk binne minstens 24 uur verkoel en vries. En onthou om met 'n glasfles ruimte in die houer te laat vir die melk om uit te sit. Borsmelk kan drie maande in 'n koelkas se vrieskas hou en ses maande in 'n kisvrieskas.
Wanneer jy borsmelk kan skenk
Volgens verskeie studies gaan jy meer melk vervaardig hoe meer jou baba drink. Dus kan jy skenk, al borsvoed jy jou eie baba.